Cyfnewidfa Rheolaeth Cyswllt Ffermio

# Ceredig Evans

# Gogledd Cymru a Chaer

# Lloea mewn bloc yn yr hydref a gwneud y gorau o bori.

# 25/02/2020

# **Cefndir**

Mae Erw Fawr yn fferm deuluol sy’n cael ei rhedeg gen i, fy ngwraig, Sara, a fy rhieni, sef Ann ac Ifan. Rydym yn fferm laeth ac ar hyn o bryd yn godro 300 o wartheg ar draws 474 o erwau. Rydym yn godro ddwywaith y dydd ac yn defnyddio system lloea trwy gydol y flwyddyn. Rydym yn defnyddio Systemau Rheoli Atgenhedlu trwy Genus (RMS) er mwyn ffrwythloni’r gwartheg ac yn bwydo’r stoc gyda chymysgedd o borthiant a silwair er mwyn cael yr allbynau gorau posib. Rydym ar hyn o bryd yn gweithio gyda Precision Grazing i fesur porfa er mwyn gwneud yn siŵr ein bod yn yn cynhyrchu cymaint o laeth â phosib o borthiant.

Fy nod yn ystod y Gyfnewidfa Rheolaeth oedd ymweld ag amrywiaeth o ffermydd llaeth sy’n defnyddio systemau sy’n wahanol i’n rhai ni ac sy’n cynhyrchu llawer o laeth o borthiant a glaswellt, yn ogystal ag ystyried buddion lloea mewn bloc i weld os yw’n fath o system yr hoffwn ei sefydlu. Trwy ddefnyddio’r cysylltiadau hyn, byddaf yn gallu gweld busnesau sydd eisoes wedi derbyn arweiniad er mwyn gwneud penderfyniadau busnes doeth a chyflawni canlyniadau da.

# **Amserlen**

25/02/2020

Ymweliad 1

**Enw:** Huw Jones

**Cyfeiriad:** Wigfair, Llanelwy

Mae gan Huw fuches gynhyrchiol iawn sy’n cael ei chadw dan do yn ystod y gaeaf a’i phori ar badogau yn ystod yr haf. Mae ganddo darw Holstein pur ac yn defnyddio tarw Genus PLMI. Mae ei bwyslais ar gynhyrchu silwair o ansawdd gan ddefnyddio system aml-dorri. Mae hefyd yn canolbwyntio ar dyfu cnydau da, megis india corn er mwyn cynyddu lefel y cynhyrchiant ac iechyd y gwartheg. Roedd Huw yn agored iawn wrth drafod ei system. Roeddem yn gallu trafod ei lwyddiannau yn ogystal â’r problemau yr oedd yn rhaid iddo eu hwynebu er mwyn cyrraedd lle mae o bellach a sut aeth ati i’w trechu. Roeddem yn gallu trafod materion tebyg a thrafod syniadau er mwyn ceisio atal y rhain.

Er nad ydw i wedi tyfu india corn am ychydig flynyddoedd, penderfynais y byddai tyfu india corn eto yn 2020 yn gweithio i’r system sydd gennym ni ar y fferm.

**Ymweliad 2**

**Enw:** Dafydd Evans

**Cyfeiriad:** Kilford, Dinbych

Roedd Dafydd wedi newid o system lloea trwy gydol y flwyddyn i system lloea mewn bloc yn yr hydref gyda’i fuches o wartheg croesfrid coch Swedeg croesfrid. Roedd ei gyfnod llaetha cyntaf a’i ail gyda’r fuches wedi mynd yn dda. Mae gan Dafydd reolaeth dda ar ei system laswellt a thwf. Roedd yn y broses o osod parlwr troi newydd gan fod y fuches yn tyfu. Buom yn siarad am y penderfyniad a wnaeth. Roedd yn well ganddo’r syniad o loea mewn bloc a hwyluso’r gwaith paru er mwyn dechrau godro’r gwartheg i gyd gyda’i gilydd.

O’r ymweliad, penderfynais i symud ychydig o’r fuches i floc lloea yn yr hydref gan ei fod yn rhywbeth yr wyf wedi bod yn ei ystyried. Gan fod ein buches yn tyfu, mae’n rhywbeth y gallem ei dreialu yn 2021.

26/02/2020

**Ymweliad 3**

**Enw:** Tom Bramall

**Cyfeiriad:** Waverton, Caer

Roedd gan Tom fuches o wartheg cynhyrchiol iawn ac yn bwydo dogn cymysg cyflawn (TMR) gyda silwair o ansawdd, india corn a bwydydd llaith gwahanol iddynt. Mae Tom wedi gwneud defnydd da o’i dir ac wedi anfon y gwartheg i bori yn ystod misoedd yr haf. O’r ymweliad, cefais fy annog i wneud y defnydd gorau o borfa a byddaf yn parhau i fesur y padogau er mwyn cael y defnydd gorau ohonynt.

# **Y camau nesaf**

Treialu grŵp bach o’r fuches ar gyfer lloea mewn bloc yn yr hydref yn 2021.

Parhau i fesur y llwyfan pori.

Tyfu india corn.

Cynllunio toriadau silwair, yn cynnwys byrnau ar gyfer bwydo yn y gaeaf.

# **Prif negeseuon i’r diwydiant**

1. Os ydych chi’n ystyried gwneud newid, byddai’n dda i chi fynd i weld ffermydd eraill sydd eisoes wedi gwneud yr un newid i drafod syniadau, profiadau a phryderon a allai fod gennych.
2. Mae rhoi sylw i’r manylion yn holl bwysig wrth gynllunio ar gyfer y flwyddyn sydd i ddod.
3. Gwnewch yn siŵr eich bod yn gwneud llawer o waith ymchwil er mwyn gwneud newidiadau angenrheidiol.
4. Mae angen i unrhyw benderfyniad fod yn addas i chi a’ch fferm.